b'\n_START_ARTICLE_\nIzbori za Dalmatinski sabor 1876.\n_START_PARAGRAPH_\nIzbori za Dalmatinski sabor, parlament habsbur\xc5\xa1ke upravne jedinice Kraljevine Dalmacije za novoformirani Dalmatinski sabor 1876. godine.\n_START_SECTION_\nIzborni sustav\n_START_PARAGRAPH_\nDalmatinski sabor se sastojao od 43 zastupnika, od \xc4\x8dega se 41 biralo, a 2 su bili virilisti: nadbiskup Zadarske nadbiskupije i pravoslavni episkop. Sabor se sastajao u Zadru._NEWLINE__NEWLINE_Zastupni\xc4\x8dki mandat je trajao 6 godina, a dok je trajao, bira\xc4\x8di ga nisu mogli opozvati. Mandat nije bio ograni\xc4\x8den. Zastupni\xc4\x8dki kandidat je morao imati 30 ili vi\xc5\xa1e godina da bi mogao imati izborno pravo._NEWLINE__NEWLINE_Izborno pravo nije bilo sveop\xc4\x87e; smjelo je glasovati samo bogatije i obrazovanije pu\xc4\x8danstvo, kojih je bilo 12%, a ni po kurijama nije bilo isto. \xc5\xbdene nisu smjele glasovati. Glas odnosno utjecaj svakog bira\xc4\x8da nije bio jednak, nego su izbori bili organizirani po dru\xc5\xa1tvenim slojevima. Sve skupa, favorizirao je gradsko i bogatije bira\xc4\x8dko tijelo._NEWLINE__NEWLINE_Sabor je sazivao i raspu\xc5\xa1tao car._NEWLINE__NEWLINE_Izbori su se sprovodili prema Izbornom redu donesenom 1860. i takav je ostao dok nije prestala postojati Austro-Ugarska. Sprovodio se po izbornim kurijama (razredima), a za Kraljevinu Dalmaciju su bile predvi\xc4\x91ene veleporezni\xc4\x8dka kurija, kurija gradova, kurija trgova\xc4\x8dko-obrtni\xc4\x8dkih komora te kurija vanjskih ili seoskih op\xc4\x87ina._NEWLINE__NEWLINE_Sustav je davao prednost bogatom sloju stanovnika, njih oko 10%, koji su bili grupirani u veleporezni\xc4\x8dku, kuriju gradova te kuriju trgova\xc4\x8dko-obrtni\xc4\x8dkih komora. Uz to, ondje su izbori bili neposredni, a te tri kurije su davale 21 zastupnika._NEWLINE__NEWLINE_S druge strane, preostalih 90% stanovnika iz kurije vanjskih ili seoskih op\xc4\x87ina je moglo birati samo 20 zastupnika i to posredno, odnosno preko biranih bira\xc4\x8da. Birani bira\xc4\x8di su se izabirali za svakih 500 stanovnika (ponegdje je prag bio manji)._NEWLINE__NEWLINE_U kuriji vanjskih ili seoskih op\xc4\x87ina su imali pravo birati i biti izabrane mu\xc5\xa1ke osobe sa 24 i vi\xc5\xa1e godina, no dobni prag nije bio ona "previsoka letvica". Najve\xc4\x87u prepreku je predstavljao imovinski prag, kojeg je predstavljala najni\xc5\xbea porezna stopa (barem 1 fiorin izravnog poreza godi\xc5\xa1nje). \xc4\x8cak i to je bio preveliki filtar koji je izbacivao iz bira\xc4\x8dkog stroja veliku ve\xc4\x87inu stanovni\xc5\xa1tva Kraljevine Dalmacije (seljaka krajnje niskog imovinskog i obrazovnog statusa), najsiroma\xc5\xa1nije habsbur\xc5\xa1ke pokrajine. Tako je i u ovoj podre\xc4\x91enoj kuriji bio oklja\xc5\xa1tren interes ve\xc4\x87ine stanovnika Kraljevine Dalmacije, jer jednostavno nisu mogli birati._NEWLINE__NEWLINE_Nakon \xc5\xa1to bi se izabrali posredni bira\xc4\x8di, ti posredni bira\xc4\x8di bi na sastanku u sjedi\xc5\xa1tu svog izbornog kotara glasovanjem izabrali zastupnika za Dalmatinski sabor.'